Novotný, Viliam, poslanec NR SR (2014-05-29):
Vážená pani podpredsedníčka Národnej rady, vážení členovia vlády, ktorí ste ešte tu, vážené kolegyne, vážení kolegovia, interpelujem ministerku zdravotníctva Slovenskej republiky Zuzanu Zvolenskú. Vážená pani ministerka zdravotníctva, interpelujem vás vo veci päťdňového výpadku vrtuľníkovej záchrannej zdravotnej služby v dňoch 12. – 16. septembra 2013. 11. septembra 2013 o polnoci skončila platnosť povolenia dovtedajším poskytovateľom vrtuľníkovej záchrannej zdravotnej služby v Bratislave a v Trenčíne. Ministerstvo zdravotníctva Slovenskej republiky však nestihlo včas dokončiť súťaž o nové povolenia, vydalo ich až 16. septembra 2013. 2. mája 2013 Ministerstvo zdravotníctva Slovenskej republiky vyhlásilo výberové konanie na vydanie povolenia na prevádzkovanie ambulancií vrtuľníkovej záchrannej zdravotnej služby. Lehota na podanie žiadostí bola ministerstvom stanovená na 3. júla 2013. Deň predtým, 2. júla 2013, ste vymenovali členov výberovej komisie na prevádzkovanie ambulancií vrtuľníkovej záchrannej zdravotnej služby. Výberovej komisii trvalo tri týždne, kým sa po prvý raz stretli nad doručenými žiadosťami. 23. júla 2013 skonštatovali, že obaja uchádzači o stanice Trenčín a Bratislava formálne splnili podmienky. Ďalšie dva týždne trvalo, aby 6. augusta 2013 zistili, že jednému z uchádzačov chýba certifikát EMS, ktorý ale nebol uvedený v súťažných podmienkach a pri formálnom posúdení žiadosti si jeho potrebu výberová komisia nevšimla. Termín na doručenie certifikátu mali súťažiaci do 30 dní, teda do 13. septembra 2013, dva dni po tom, ako skončila platnosť predchádzajúcich povolení. Výberová komisia sa na svojom dopoludňajšom zasadnutí dňa 9. septembra 2013 dohodla, že vec uzavrú až 16. septembra 2013, s vedomím, že to bude päť dní po skončení platnosti dovtedajších povolení. Pritom súťažiaci doručil chýbajúci doklad na ministerstvo v deň zasadnutia výberovej komisie, popoludní 9. septembra 2013. Výberová komisia tak nemala žiadnu prekážku, aby obratom rozhodla a predišla výpadku vrtuľníkovej záchrannej služby. Jej členovia však vraj mali toľko iných povinností, že sa nemohli stretnúť skôr. Výsledkom tohto nezodpovedného konania ministerských úradníkov bolo, že päť dní nemohli z Bratislavy a Trenčína lietať záchranárske vrtuľníky k pacientom. V tomto časovom období dňa 13. septembra 2013 sa stala vážna dopravná nehoda na Záhorí. Mladá žena utrpela ťažké poranenie hrudníka, ktoré si vyžadovalo rýchly letecký prevoz do Národného ústavu srdcových chorôb v Bratislave. V čase, keď bol k pacientke privolaný záchranársky vrtuľník, žiadny nebol k dispozícii. Pacientka, bohužiaľ, svojim zraneniam podľahla. Okolnosti tohto prípadu na základe môjho, ale aj vášho podnetu, ako aj podnetu rodinného príslušníka zomrelej pacientky preskúmal Úrad pre dohľad nad zdravotnou starostlivosťou. Zo záverov vyšetrenia vyplýva, že jej nebola správne poskytnutá zdravotná starostlivosť, takže podanie bolo opodstatnené. Prekvapilo ma však, že Úrad pre dohľad nad zdravotnou starostlivosťou konštatoval, že poranená pacientka prevoz vrtuľníkom vlastne nepotrebovala. Ja sa s týmto druhým záverom neviem stotožniť. Úrad pre dohľad nad zdravotnou starostlivosťou sa ďalej odmietol zaoberať tým, prečo neboli záchranárske vrtuľníky v septembri minulého roka päť dní k dispozícii na západnom Slovensku. Po šiestich mesiacoch teda stále nemáme odpoveď na otázku, kto nesie zodpovednosť za päťdňový výpadok záchranárskych vrtuľníkov a či tak mohlo dôjsť k ohrozeniu života a zdravia ľudí. Rozhodol som sa preto dňa 6. mája 2014 podať na Generálnej prokuratúre trestné oznámenie vo veci minuloročného tendra ministerstva zdravotníctva na záchranárske vrtuľníky. Jeho účelom je prešetrenie, či ministerstvo zdravotníctva porušilo zákon, keď nezabezpečilo vydanie povolení pre dve sídla vrtuľníkovej záchrannej zdravotnej služby riadne a včas, či toto konanie napĺňa skutkovú podstatu trestného činu všeobecného ohrozenia, či bolo toto konanie v súvislosti so smrťou pacientky, ktorá utrpela vážne poranenia pri dopravnej nehode 13. septembra 2013 pri obci Radimov. Vážená pani ministerka, chcem vás požiadať o odpovede na otázky: Aké je vaše stanovisko k záverom vyšetrenia Úradu pre dohľad nad zdravotnou starostlivosťou? Druhá otázka: Kto nesie zodpovednosť za päťdňový výpadok vrtuľníkovej záchrannej zdravotnej služby v dňoch 12. – 16. septembra 2013 v Trenčíne a v Bratislave? Tretia otázka: Aké ste vyvodili postihy voči členom výberovej komisie, ktorí svojou ľahkovážnosťou umožnili výpadok v záchrannom systéme? Štvrtá otázka: Aké opatrenia pripravujete, aby sa podobný výpadok v záchrannom systéme už viac nezopakoval? Ďakujem za odpovede.